М . Барние : Търговските бариери са неизбежни , ако Великобритания напусне митническия съюз Главният преговарящ на ЕС за Брекзит Мишел Барние се срещна в Лондон с британския му колега Дейвид Дейвис и с премиера Тереза Мей . Барние заяви , че се надява до март да бъдат договорени условията по преходния период , но изтъкна , че правилата на ЕС важат за всички през това време . От кратката пресконференция , която дадоха Барние и Дейвис след срещата стана ясно , че Великобритания ще се стреми към пълно напускане на митническия съюз . По този въпрос Мишел Барние бе пределно ясен , че извън общия пазар и митническия съюз бариерите пред Великобритания в търговията със стоки и услуги са неизбежни . Мнозина в Обединеното кралство просто не виждат как ще се избегне твърда граница с Ирландия , ако няма митнически съюз . Иначе Барние изрази оптимизъм , че през следващите две седмици ще стане ясна позицията на британското правителство за бъдещите отношения . Нещо , което с голямо нетърпения очакват и самите британци . Що се отнася до преходния период Барние бе категоричен : Условията са много ясни . Всеки трябва да играе по същите правила по време на този преход . Дейвид Дейвис се задоволи само с констатация , че разговорите са били конструктивни и че неговият екип ще работи интензивно за договаряне на условията по преходния период .